Úrad vlády SR						Na rokovanie vlády SR
Sekcia hospodárskej politiky					dňa: 28.11.2001
								 k číslu: 7468/2001
                               	     k bodu: 8

							
S t a n o v i s k o

k Návrhu na realizáciu projektu Národného tenisového centra

I.

	Návrh predkladá minister školstva ako iniciatívny. Obsahuje návrh uznesenia vlády, predkladaciu správu, návrh na realizáciu projektu, vyhodnotenie pripomienkového konania a  návrh komuniké.

	Ministerstvo školstva SR predkladá vecne v súlade so schváleným Národným programom rozvoja športu v SR návrh na realizáciu projektu Národného tenisového centra s celkovým nákladom stavby 320,4 mil. Sk a termínom ukončenia r.2003.

	Na finančné zabezpečenie rozvojového programu Národné tenisové centrum sa navrhuje použiť majetok FNM SR v roku 2001 vo výške 35,4 mil. Sk a v roku 2002 vo výške 160 mil. Sk. Z výťažkov lotérií a iných podobných hier sa navrhuje použiť v roku 2002 30 mil. Sk a v roku 2003 20 mil. Sk.

V roku 2002 a 2003 sa počíta tiež s financovaním z vlastných zdrojov Slovenského tenisového zväzu v celkovej výške 30 mil. Sk.

II.

Súčasťou materiálu je vyhodnotenie pripomienkového konania. Stanovisko MF SR nie je priložené, FNM SR vo svojom stanovisku s použitím prostriedkov FNM SR na rozvojový program „Národné tenisové centrum“ nesúhlasí.

III.

	Cieľom projektu je vybudovať tenisové centrum, ktoré by slúžilo na reprezentačné stretnutia v DAVIS CUP-e, FED CUP-e, ako aj pre ďalšie významné domáce a medzinárodné podujatia. Projekt počíta s využitím finančných prostriedkov z výťažkov lotérií a iných podobných hier a prostriedkov FNM SR. 

V súvislosti s predložením materiálu na rokovanie vlády dávame do pozornosti jeho niektoré procedurálne a formálne nedostatky:

-	podľa platného metodického pokynu na prípravu a predkladanie materiálov na rokovanie vlády SR k náležitostiam predkladaného materiálu patrí doložka finančných, ekonomických, environmentálnych vplyvov a vplyvov na zamestnanosť, ktorú materiál neobsahuje,
-	napriek tomu, že materiál je ekonomickej povahy, nebol predložený na rokovanie Porady ekonomických ministrov vlády SR,
-	pripomienkového konania sa napriek tomu, že sa navrhuje použiť prostriedky z verejných rozpočtov; nezúčastnilo MF SR; FNM SR zaujal k predloženému materiálu zásadne nesúhlasné stanovisko,
-	materiál neberie do úvahy princípy obsiahnuté vo Vyhlásení o hospodárskej politike (pre účely programu SMP s Medzinárodným menovým fondom); v tomto Vyhlásení vláda deklaruje, že príjmy z privatizácie sa použijú na zvýšenie fiškálnej stability. V roku 2001 použije vláda SR tieto prostriedky na splatenie vládnych záväzkov s výnimkou financovania rozvojových projektov v rámci celkových výdavkových limitov odsúhlasených vládou; budúce príjmy z privatizácie sa majú použiť výlučne na zníženie štátneho dlhu a financovanie reformy dôchodkového systému.

Z á v e r:

S prihliadnutím na uvedené pripomienky odporúčame vláde SR vrátiť materiál predkladateľovi na dopracovanie.

Bratislava 23. 11. 2001